
	[bookmark: nev]RÁCZ DÓRA LAURA
raczdori2000@gmail.com
Gazdálkodási és menedzsment
BA, 7. félév
Debreceni Egyetem
Gazdaságtudományi Kar
	
[bookmark: _GoBack]






Témavezető:
	Dr. Czeglédi Pál
egyetemi tanár, DE GTK




Az intézményekbe vetett bizalom mint a gazdasági növekedés jövedelemelosztó és mobilitási hatásának feltétele

Kutatásommal arra keresem a választ, hogy vajon a gazdasági növekedés társadalmi mobilitásra és jövedelmi egyenlőtlenségre gyakorolt hatása függ-e az intézményekbe vetett bizalomtól, és ha igen, akkor hogyan függ tőle. A kérdés megvizsgálásához a hipotézist két állításban fogalmazom meg. A két állítás a következőképpen hangzik: (1) A gazdasági növekedés társadalmi mobilitásra és jövedelmi egyenlőtlenségre gyakorolt hatása függ az intézményekbe vetett bizalomtól. (2) Az intézményekbe vetett bizalom függvényében a gazdasági növekedés növeli a társadalmi mobilitást és csökkenti a jövedelmi egyenlőtlenséget.
A hipotézis teszteléséhez többszörös lineáris regressziókat futtatok le négy intézményekbe vetett bizalmi változóra vonatkozóan mindkét függő változó esetében. A négy intézményekbe vetett bizalmi változó a következő: (1) a kormányzatba vetett bizalom, (2) az igazságszolgáltatási rendszerbe vetett bizalom, (3) a közszolgálatba vetett bizalom, (4) a nagyvállalatokba vetett bizalom.
A regressziók eredményei a hipotézis 1. állítására vonatkozóan bizonyítékot szolgáltatnak. A társadalmi mobilitás tekintetében mind a négy kiválasztott intézményekbe vetett bizalmi változóra vonatkozóan láthatunk szignifikáns eredményeket kontrollváltozók nélkül és kontrollváltozók bevonásával. Ugyanakkor a jövedelmi egyenlőtlenség esetében a négy változó közül csak kettő – az igazságszolgáltatási rendszerbe és a közszolgálatba vetett bizalom – tekintetében szignifikánsak az eredmények. Az 1. állítással ellentétben a hipotézis 2. állításában megfogalmazott elvárások nem teljesülnek. Minden szignifikáns eredmény esetében ugyanaz a tendencia figyelhető meg: van egy kritikus intézményekbe vetett bizalmi érték, amely alatt a gazdasági növekedés a társadalmi mobilitást növeli, a jövedelmi egyenlőtlenséget csökkenti, a felett pedig a hatás iránya megváltozik. Arra vonatkozóan, hogy mi áll a hipotézis 2. állítására vonatkozó eredmények hátterében a szakirodalom két lehetséges magyarázatát ismertetem. Mindkét magyarázattal a változók közötti nemlineáris kapcsolat fontosságát emelem ki.
Összességében kutatásom eredményei arra utalnak, hogy a gazdasági növekedés társadalmi mobilitásra és jövedelmi egyenlőtlenségre gyakorolt hatása valóban függ az intézményekbe vetett bizalomtól, ugyanakkor egyszerű lineáris összefüggésnél sokkal összetettebb kapcsolat van a változók között. Ennek feltárásához a szakirodalom alapján szükségesnek látszik a változók közötti nemlineáris kapcsolat vizsgálata.



